|  |
| --- |
| DATGANIAD YSGRIFENEDIG GANLYWODRAETH CYMRU |

|  |  |
| --- | --- |
| **TEITL**  | **Ymgynghoriad ar Ddiweddaru Trothwyon Enillion ar gyfer Adennill y Dreth Gyngor** |
| **DYDDIAD**  | **08 Hydref 2021** |
| **GAN**  | **Rebecca Evans AS, y Gweinidog Cyllid a Llywodraeth Leol** |

Heddiw, rwyf yn cyhoeddi ymgynghoriad yn gofyn barn am gynigion i ddiweddaru'r trothwyon enillion y gall yr awdurdodau lleol eu defnyddio wrth adfer y dreth gyngor mewn rhai amgylchiadau.

Rwyf yn awyddus i sicrhau bod Llywodraeth Cymru'n gwneud ei gorau glas i gefnogi aelwydydd sy'n ei chael yn anodd cael dau ben y llinyn ynghyd, yn enwedig yng ngoleuni effeithiau'r pandemig. Mae'n iawn ein bod yn cefnogi'r teuluoedd a'r unigolion hyn, a bydd y newid hwn yn gam tuag at leddfu'r baich ariannol ar aelwydydd incwm isel yng Nghymru.

Yn ein *Rhaglen Lywodraethu 2021-2026*, mae Llywodraeth Cymru wedi ymrwymo i geisio ffyrdd o ddiwygio'r dreth gyngor i sicrhau system decach i bawb. Mae ein cynlluniau'n cynnwys edrych unwaith eto ar y ddeddfwriaeth sy'n cefnogi system y dreth gyngor.

Lle mae aelwydydd sy'n gweithio'n mynd i ôl-ddyledion gyda'u treth gyngor, gall yr awdurdodau lleol ofyn am Orchymyn Atafaelu Enillion er mwyn adfer yr ôl-ddyledion mewn rhandaliadau o'u henillion. Mae'r symiau y gellir eu hadennill yn ddarostyngedig i derfynau yn seiliedig ar drothwyon enillion a nodir mewn deddfwriaeth. Mae'r ymgynghoriad yn amlinellu cynigion i uwchraddio'r trothwyon hyn i adlewyrchu'r newidiadau yng nghost byw. Byddai'r newidiadau hyn yn galluogi talwyr y dreth gyngor sydd mewn ôl-ddyledion ac sydd ar incwm isel i gadw mwy o'u henillion wythnosol neu fisol a lledaenu cost eu dyled.

Mae hyn yn gyfle i wneud ein system dreth gyngor yn decach ac rwyf yn awyddus i glywed barn pawb. Yn ddarostyngedig i ganlyniad yr ymgynghoriad, byddaf yn ystyried diwygio'r ddeddfwriaeth sy'n pennu'r trothwyon enillion, er mwyn i unrhyw newidiadau deddfwriaethol ddod i rym o 1 Ebrill 2022.

Mae'r ddogfen ymgynghori ar gael yn:

[Trothwyon incwm ar gyfer Gorchmynion Atafaelu Enillion | LLYW.CYMRU](https://eur01.safelinks.protection.outlook.com/?url=https%3A%2F%2Fllyw.cymru%2Ftrothwyon-incwm-ar-gyfer-gorchmynion-atafaelu-enillion&data=04%7C01%7CDanielle.Chamberlain%40gov.wales%7C95133eef6a514ba9124508d988039204%7Ca2cc36c592804ae78887d06dab89216b%7C0%7C0%7C637690371170578778%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C1000&sdata=4dpHaQrAcHGE7eEJBlGLcMWo4%2Fuc0EezzNBY%2BnJ3Jyc%3D&reserved=0)